Twee weke gelede het een van my vriende ‘n professionele debat gehou teen ‘n Moslem. Die onderwerp van die dabat was: Het Jesus gesê dat Hy God is? Jesus het nie net gesê dat Hy God is nie, maar dat Hy die ware en enigste God is. Wat Hy in Eksodus 10 gedoen het bewys dit.
Liezel is die populêre nuwe graad 2 juffrou by die plaaslike laerskool. Die kinders is mal oor haar en sê sy is die beste. Sy geniet die aandag, maar weet dat die inspekteur binnekort haar werk gaan evalueer. Aan die einde van die dag is dit sý evaluasie wat tel. Net so mag mense van hulle dominee se preke hou, maar uiteindelik is God se evaluasie al wat saakmaak. Paulus skryf: “so spreek ons, nie om mense te behaag nie, maar God wat ons harte beproef.” (1 Tessalonisense 2:4). In 1 Korintiërs 2:1-5 sien ons God se evaluasie van goeie prediking.
Die inhoud van Paulus se boodskap (v.1-2)
Charles Spurgeon staan bekend as die Prins van Predikers. Soos Paulus s’n, was Spurgeon se boodskappe Christo-sentries, kragtig, en eenvoudig. Baie het hom gespot en gesê sy styl is platvloers en hoort in die sirkus of teater. Jare gelede het ‘n ou man vir my gesê: ‘Grieks en Hebreeus was nie deel van my predikant se opleiding nie, en daarom kan ek nie na hom luister nie.’ Om die oorspronklike tale te leer is goed, maar ‘n preek moet die aandag op Jesus vestig en nie op die prediker se geleerdheid of elegante styl nie.
Paulus spreek sy lesers aan as ‘broers’ (v.1). Hy doen dit om te wys dat hy nie bo hulle staan nie, maar langs hulle (1:12). Toe hy in hulle stad was, het hy nie die getuienis aangaande Jesus se kruisdood en opstanding met groot woorde of wêreldse wysheid verkondig nie (v.1, 1:17). Paulus wou nie hê mense moet sy styl bewonder nie. Daarom het hy besluit om op die inhoud te fokus: “Jesus Christus, en Hom as gekruisigde.” (v.2, vgl. 1:23, Galasiërs 6:14). Wat beteken dit?
Die naam Jesus wys dat Hy die Verlosser is. In Matteus 1:21 sê die engel vir Josef: “en sy sal ‘n seun baar, en jy moet Hom Jesus noem, want dit is Hy wat sy volk van hulle sondes sal verlos.” Christus beteken ‘gesalfde’ (Handelinge 10:38, Matteus 3:16). Jesus is die gesalfde Priester, Profeet en Koning. As Priester het Hy die offer gebring vir ons sondes en tree Hy ook vir ons in. As Profeet openbaar Hy God se wil aan ons. As Koning oorwin Hy ons vyande en regeer Hy oor die wêreld. Paulus noem Jesus ‘die gekruisigde’. Die Griekse perfektum dui aan dat Jesus eens en vir altyd gekruisig is: die prys is betaal; Hy het ons sondes weggeneem. In 15:3 sê Paulus “dat Christus vir ons sondes gesterf het volgens die Skrifte”. Jesaja 53:5 sê: “Maar Hy is ter wille van ons oortredinge deurboor, ter wille van ons ongeregtighede is Hy verbrysel; die straf wat vir ons die vrede aanbring, was op Hom, en deur sy wonde het daar vir ons genesing gekom.”
Jy kan nie die gekruisigde Christus verkondig en in die kollig wil wees nie.
Leer om die preke wat jy hoor reg te evalueer. Is Christus die middelpunt van die preke wat jy hoor (v.2)? Preek jou dominee die Woord (2 Timoteus 4:2)? Moenie te vinnig ja sê nie. Maak jou Bybel oop en kyk of dit wat hy sê uit die Bybel uit kom (Handelinge 17:11). Sien jy dit in die teks? Meet sy preke aan hulle inhoud en nie aan die prediker se styl nie.
Moenie ‘n preek vir soetkoek opeet, omdat die dominee ‘n teologiese graad het nie. Maar moet ook nie dink dat ‘n prediker meer geestelik is, omdat hy geen formele opleiding het nie.
‘n Lang preek is nie beter voorberei as ‘n kort preek nie, en ‘n kort preek is nie beter net omdat dit kort is nie.
Moenie dink ‘n preek is outomaties goed as die prediker ‘n slim tema het nie.
Pasop dat jy nie preke evalueer volgens jou gunsteling onderwerpe nie: ‘Die preek was goed; die dominee het gepreek oor die eindtyd.’
‘n Preek is nie goed omdat dit snaaks was of baie stories in gehad het nie.
Party dink dat elke preek ‘n bekerings- of hel-en-verdoemenis boodskap moet wees – anders was dit nie goed nie.
Ander dink ‘n goeie preek volg die kalender: ‘n preek oor ma’s op moedersdag, oor pa’s op vadersdag, oor liefde op Valentynsdag, oor die Reformasie op Hervormingsdag.
‘n Goeie preek moenie aan die koerant gemeet word, sodat jy dink: ‘Die dominee is relevant’ nie.
Baie mense dink iemand is ‘n ‘teacher’ omdat hy Joodse agtergrond ken wat nie in die Bybel staan nie.
Moenie dink ‘n preek is goed, omdat die prediker geleerde mense in sy preke aanhaal nie.
Dalk dink jy ‘n prediker is sleg, omdat hy nie preek soos hulle in die ou dae gepreek het nie.
Het jy ‘n gunsteling prediker? Pasop om nie te dink ‘n preek is goed of sleg, omdat dit soos jou gunsteling prediker s’n klink of nie.
Baie mense dink ‘n interessante preek met kleurvolle Power Point skyfies maak dat dit goed is.
Vir sommige mense is ‘n preek goed as die dominee iets nuut gesê het; iets wat hulle nog nooit voorheen gehoor het nie.
Net soos God wil hê die prediker moet die Skrif alleen preek, wil Hy hê jy moet die Skrif alleen hoor. Die prediker moet hard werk om die Woord reg te preek (2 Timoteus 2:15). As hoorder moet jy sorg dat jy nie jou ore uitleen vir boodskappe wat nie direk uit die Skrif uit kom nie (2 Timoteus 4:3-4). Mense wat nie tussen goeie en slegte preke onderskei nie, beskadig nie net hulleself nie. Kerke word swakker. Wolwe sluip in. En die mense in die bank kom dit nie eers agter nie. Die volgende geslag sal daaronder ly.
Die krag van Paulus se boodskap (v.3-5)
Aan die einde van 2009 het ‘n man uit die Evangelies Gereformeerdekerk ons gemeente besoek. Hy was besig met navorsing. Hy wou uitvind hoekom daar nie meer bekerings in kerke plaasvind nie. Sy vermoede was dat daar nie meer Geesvervulde prediking is nie. Hy was reg. Paulus bevestig dit (v.3-5).
Paulus se 18 maande in Korinte was “in swakheid en in vrees en in veel bewing” (v.3). In Handelinge 16 het die Romeine hom geslaan en in die tronk gesit. In Handelinge 17 wou die Jode hom aanval. In Atene het mense gesê sy boodskap is belaglik. Toe hy in Korinte kom het die Jode hom teëgegaan. Hy wou opgee, maar Jesus het hom bemoedig (Handelinge 18:6, 12, 9-10). Paulus se vrees en bewing was nie ‘n vrees vir mense nie. Hy het God gevrees. Hy sou saam met John Knox kon sê: ‘Ek is nie bang vir die duiwel nie, maar vrees elke keer as ek in die kansel instap.’
Die Korintiërs kon nie die inhoud en styl van Paulus se preke met die Griekse filosofie van hulle dag vergelyk nie: “my rede en my prediking was nie in oorredende woorde van menslike wysheid nie, maar in die betoning van gees en krag” (v.4). In 1:17 sê Paulus: “Christus het my nie gestuur om te doop nie, maar om die evangelie te verkondig, nie met wysheid van woorde nie, sodat die kruis van Christus nie verydel mag word nie.” Volgens 2 Korintiërs 10:10, 11:6 het Paulus ‘n swak voorkoms gehad en was sy styl nie baie elegant nie. God het Paulus se swakheid as ‘n geleentheid gesien om sy Sý krag ten toon te stel: “En Hy het vir my gesê: My genade is vir jou genoeg, want my krag word in swakheid volbring. Baie liewer sal ek dus in my swakhede roem, sodat die krag van Christus in my kan woon.” (2 Korintiërs 12:9). Vir Paulus is dit die krag van die Gees wat saakgemaak het. In ‘n parallele teks lees ons: “Want ons evangelie het tot julle nie gekom in woord alleen nie, maar ook in krag en in die Heilige Gees en in volle versekerdheid” (1 Tessalonisense 1:5).
Waar die Gees in krag werk rus mense se geloof op God se krag om harte te verander, en nie op die kragtelose wysheid van mense nie (v.4-5). Die Gees se krag om mense te verander lê nie in die wysheid van mense nie, maar in die boodskap van die kruis. “Nie deur krag of deur geweld nie, maar deur my Gees, sê die HERE van die leërskare.” (Sagaria 4:6). “Maar ons het hierdie skat in erdekruike, sodat die voortreflikheid van die krag van God mag wees en nie uit ons nie.” (2 Korintiërs 4:7). As ons geloof op menslike wysheid rus, sal dit wankel sodra iemand ‘n beter redenasie het. Maar as dit op die krag van God rus, sal dit nooit wankel nie (v.5).
Soek dan kragtige prediking. Moet asseblief nie dink kragtige prediking is as iemand met ‘n charismatiese persoonlikheid heen en weer loop of skreeu nie. ‘n Kragtige prediker is nie iemand wat sy gehoor met die nuutse sielkundige oplossings en motiverende toesprake betower of aanspoor nie. Wees ook versigtig dat jy dit nie verwar met passie, erns, treffende toepassings, akkurate eksegese, soliede teologie, of glashelder illustrasies nie. Dié dinge is belangrik, maar sonder die Gees is dit nie kragtige prediking nie. Jy kan ‘n lyk mooi aantrek en grimmeer, maar net die Heilige Gees kan mense wat geestelik dood is opwek (Esegiël 37).
 As ons kragtige prediking wil hoor, moet die prediker en hoorders hulle sonde bely en laat staan. Sonde bedroef die Heilige Gees (Efesiërs 4:30).
 Bid: “hoeveel te meer sal die hemelse Vader die Heilige Gees gee aan die wat Hom bid?” (Lukas 11:13). Hou aan bid as God nie dadelik antwoord nie. Sê soos Jakob: “Ek sal U nie laat gaan nie tensy dat U my seën.” (Genesis 32:26).
 Jy kan nie die Heilige Gees manupileer of dwing om te kom, omdat jy jou sonde bely en gebid het nie. Die Gees is soewerein: “Die wind waai waar hy wil, en jy hoor sy geluid, maar jy weet nie vanwaar hy kom en waarheen hy gaan nie. So is elkeen wat uit die Gees gebore is.” (Johannes 3:8).
As jy nie kragtige prediking najaag nie, sal jy jou geloof op menslike wysheid bou (v.5). Sonder Geesvervulde prediking sal ongelowiges nie gered word, en gelowiges nie verander nie (v.4-5). In 6:11 is dit die Gees wat sondaars verander. Volgens 2 Korintiërs 3:16-17 is dit die Gees wat ons bevry en ons blinde oë oopmaak. As iemand nie uit die Gees gebore is nie, kan hy nie die Koninkryk van God sien nie (Johannes 3:5). Die Gees oortuig die wêreld van sonde, geregtigheid, en oordeel (Johannes 16:8). Die Gees maak ons harte oop om die Woord van God te verstaan (Handelinge 16:14). Die Gees vul ons met liefde, sagmoedigheid, goedheid, vrede, selfbeheersing, ensovoorts (Galasiërs 5:22). Die Gees help ons om die liefde van Christus te verstaan (Efesiërs 3:16-19).
Stuart Olyott is ‘n Walliese prediker. As jong predikant het hy na Cosheston Mission Church gegaan om vir Hywel Griffiths te hoor preek. Só beskryf hy wat hy daar gehoor het:
‘The preacher’s sermons were quite lengthy, filled with word-pictures and delivered with obvious love and deep emotion. But there was something else. They were accompanied by an indefinable influence. As Hywel Griffiths preached, heaven came to earth. The invisible world was more real than the visible one. There was a touch of glory. Christ was more precious than anything or anyone in the universe. The Word came over with a self-authenticating force that was irresistible. Not to believe was not an option, because it was indescribably foolish. The only wise thing to do was to trust the Lord completely, and to love Him with all of my heart, soul, mind and strength. I was not alone in receiving these impressions. After each sermon the congregation sat in stunned silence, overcome by the sheer power of the Word. Sometimes the silence was followed by spontaneous prayer. Some came to Christ. Many others like me, who were already believers, were changed for ever.’
Die meeste van ons het nog nooit sulke prediking gehoor nie. Sommige het. As jy dit eers gesmaak het sal jy dit weer wil hê. Mag dit die Here behaag om dit vir ons te gee: Christo-sentriese, Geesvervulde prediking.
 Arnold Dallimore, Spurgeon: A New Biography, pp.64-66
 Die Gees in v.4 verwys na die Heilige Gees en moet met ‘n hoofletter geskryf word.
On Februarie 13, 2015 By baptistekerkkemptonparkIn 'Backsliding',Prediking en roeping
Toe ek in die laerskool was het ons ‘n formule gebruik om te sien hoe baie ‘n seun en dogter van mekaar hou. Ek sou byvoorbeeld skryf: ‘Ivor true loves Deirdrè.’ Ek sou dan die formule uitwerk en in ekstase wees as dit op 98% uitkom. As ek ‘n lae telling gehad het sou ek ons vanne by sit. Soos baie ander kinders het ek geglo dis waar.
Die Bybel gebruik nie lawwe toetse om te sien of iemand Jesus liefhet nie. In Johannes 21:15-19 gee God vir ons twee betroubare toetse om te sien of ons Hom liefhet.
Jou gehoorsaamheid (v.15-17)
Verlede jaar moes my oudste dogter ‘n gedig voorberei vir die kunswedstryd. Die gedig het so geklink:
My ma kan ‘n pyn wees, dit moet jy weet.
Soms wens ek sy wil my naam vergeet!
As ek net ‘n bietjie op die rekenaar speel,
kla sy na uur: ‘Dis heeltemal te veel!’
Sy sê dat ek met my gevroetel daar
haar rekenaar se brein weer heeltemal verwar.
Is julle ma’s ook so erg oor eet?
Die hemel weet, daar’s altyd kos gereed!
Tog moet ek sê, ek erken, nou ja:
Ek is regtig egtig baie lief vir my ma.
Want sonder haar, dis nou maar waar,
is my magie leeg en kom ek glad nie klaar.
Is dit waar dat hierdie kind sy of haar ma liefhet? Hoekom nie?
Nadat die ontbyt op die strand (v.12-13) het Jesus met Petrus gepraat. Jesus noem hom Simon, seun van Jona. Jesus gebruik sy ou naam, om te wys dat hy soos die ou Petrus opgetree het (v.15, 1:42). Johannes noem hom Simon Petrus om hom van Simon die Seloot te onderskei (v.15, Markus 3:18). Petrus het by ‘n vuur gesit toe hy drie keer die Here verloën het (18:18, 13:38). Nou sit hy weer by ‘n vuur waar Jesus hom drie keer vra of hy Hom liefhet (v.15-17, 9). Toe Jesus gesê het dat die dissipels hom sou verloën, het Petrus geroem dat hy nie soos die ander was nie; dat hy Jesus meer liefgehad het: “Al sal almal ook aanstoot neem, dan tog nie ek nie… Al moes ek saam met U sterwe, ek sal U nooit verloën nie!” (Markus 14:29, 31). Jesus sê nou in effek: ‘Jy het met drie keer verloën. Dink jy nogsteeds dat jy my meer liefhet as die res? Is Ek jou eerste liefde?’ (sien v.15, Openbaring 2:4).
Die Griekse teks sê letterlik:
Vers 15: Het jy my lief (agapao)?… Ja, Here, U weet dat ek U liefhet (phileo).
Vers 16: Het jy my lief (agapao)?… Ja, Here, U weet dat ek U liefhet (phileo).
Vers 17: Het jy my lief (phileo)?… Ja, Here, U weet dat ek U liefhet (phileo).
Volgens sommige kommentators is agapao ‘n sterker liefde as phileo. Volgens hulle vra Jesus of Petrus ‘n diep liefde vir Hom het. Petrus sê dan dat hy ‘n sterk gevoel vir Jesus het. Uiteindelik is Jesus tevrede dat Petrus se liefde net ‘n warm gevoel is.
Dit lyk egter nie of dit is wat die verse beteken nie. In 2 Timoteus 4:10 kry Demas die wêreld lief (agapao) en in Johannes 5:20 het die Vader die Seun lief (phileo). Dit is nie altyd waar dat agapao sterker is as phileo nie. Vir Petrus was agapao en phileo dieselfde. Hoe weet ons dit? Toe Jesus gevra het of Petrus hom liefhet (agapao), het hy nie gesê: ‘Nee, ek het U nie so lief (agapao) nie, maar het net ‘n warm gevoel van liefde (phileo).’ Sy antwoord op Jesus se vraag was: ‘Ja…’
Petrus het drie keer gesê: ‘Here, U weet dat ek U liefhet.’ (v.15-17). Die laaste keer het hy gesê: ‘Here, U weet alles.’ (v.17). Sy belydenis dat Jesus alles weet was ‘n belydenis dat Jesus God is. Jesus het die harte van alle mense geken (2:25). In 16:30 het die dissipels bely dat Hy alles weet. Volgens 18:4 het Jesus alles geweet wat oor Hom sou kom. In 1:48-49 het hy geweet dat Nataniël ‘n opregte man is, en dat hy onder die vyeboom gesit het. In 4:18 het hy geweet dat die Samaritaanse vrou vyf mans gehad het en tans saam met ‘n man bly. In 6:64 het hy geweet wie in Hom glo en wie Hom sou verraai. In Markus 2:8 het Jesus geweet wat die Fariseërs dink. Die Grieks dui aan dat Jesus alles van Petrus geweet het; dat dit nie nodig was dat Hy iets oor hom moes leer nie. Hy het Petrus intiem geken.
Om te bewys dat hy Jesus liefhet, sê Jesus drie keer dat Petrus sy lammers en skape moet oppas en voed (v.15-17). Die lammers verwys dalk na kinders, nuwe bekeerlinge, of swak gelowiges (Jesaja 40:11). In hfst.10 het Jesus gesê Hy is die Goeie Herder wat die skape versorg en sy lewe vir hulle aflê (Psalm 23, Matteus 2:6, Openbaring 7:17). Petrus en alle ouderlinge is onder-herders wat die kudde oppas, voed en versorg (1 Petrus 5:1-2, Handelinge 20:28).
Ouderlinge moet Jesus se opdrag ter harte neem en dit uitvoer. Moenie te gou wil preek nie. Wees eers gehoorsaam voor jy vir ander sê om gehoorsaam te wees. Dit is hoe Esra en Timoteus dit gedoen het: “For Ezra had set his heart to study the Law of the LORD, and to do it and to teach his statutes and rules in Israel.” (Esra 7:10, ESV). “Let op jouself en op die leer; volhard daarin; want deur dit te doen, sal jy jouself red sowel as die wat jou hoor.” (1 Timoteus 4:16).
Moenie vir ander preek maar dan self in geheime sonde lewe, en so die Naam van die Here belaster nie (Romeine 2:21-24). Moenie net die Bybel bestudeer om preke voor te berei of teologiese studies te doen, terwyl jy jou eie siel, vrou, en kinders afskeep nie. Sorg vir jou eie siel; veg vir jou persoonlike stiltetyd: “Gee dan ag op julleself” (Handelinge 20:28). Voed jou vrou. Moenie net vir haar kos op die tafel sit nie, maar sorg vir haar siel (Efesiërs 5:29). Leer vir jou kinders die Bybel (Deuteronomium 6:7). Moenie ‘n Marta wees wat altyd besig is om die Here te dien nie. Wees eers ‘n Maria wat by sy voete sit (Lukas 10:38-42).
Wees lief vir Jesus. Bewys dit deur sy kudde met die sappige soet gras van die Woord te voed (v.15-17). In Jeremia 3:15 sê die Here: “En Ek sal aan julle gee herders na my hart, wat julle sal oppas met kennis en verstand.” Daar is baie dinge wat jou sal versoek en ontmoedig, sodat jy nie die Here se skape voed nie: administrasie, mense, gemak, geld, lyding, of geen vrug op jou arbeid nie. Bly by jou hooftaak: voed die skape (v.15-17). Preek die Woord, moenie jou fokus verloor nie, gebruik jou gawe (2 Timoteus 4:2, 1:7, 2:4). Gee jouself aan gebed en die bediening van die Woord (Handelinge 6:4). Moenie jou gawe verwaarloos nie (1 Timoteus 4:14). Doen jou bes om die Bybel beter te ken en beter te preek. Bestudeer jou Bybel, lees goeie boeke, woon konferensies by, praat met ander predikers. “Totdat ek kom, moet jy aanhou met voorlesing, vermaning en lering… Wees vlytig in hierdie dinge, leef daarin, sodat jou vooruitgang vir almal duidelik kan wees.” (1 Timoteus 4:13, 15).
Lidmate moet hulle leraars bemoedig. Help hulle om die las te dra, sodat hulle vry kan wees om die skape te voed. As jy die Here liefhet, sal jy Hom gehoorsaam (Johannes 14:15).
Jou dood (v.18-19)
In 1991 het Bryan Adams die tema lied gesing vir Robin Hood: Prince of Thieves. ‘n Paar reëls uit die lied sê:
…Take me as I am, take my life.
Everything I do, I do it for you, oh, yeah…
…I would fight for you, I’d lie for you,
Walk the wire for you, yeah, I’d die for you…
Baie mans sê so, en net soveel vroue wil dit hoor. Tog is dit nie lank voordat hulle baklei, mekaar afskeep, egbreuk pleeg, en skei nie. Dis maklik om te sê jy is lief vir Jesus en sal jou lewe vir Hom aflê. Petrus het: “Ek sal my lewe vir U gee.” (13:37). “Baie mense roem hulle eie welwillendheid, maar wie vind ‘n betroubare man?” (Spreuke 20:6). Petrus het Jesus drie keer verloën. Net deur die Here se genade en ‘n sterk liefde vir Jesus sou hy ‘n marteldood kon sterf.
Vers 18 begin met ‘voorwaar, voorwaar’. Die Grieks is ‘amen, amen’. Ons sê ‘amen’ as ons klaar gebid het. Jesus sê dit vóór Hy praat en wys so dat sy woorde absoluut seker is. Toe Petrus jonk was het hy sy eie gordel vasgemaak en gegaan waar hy wou (v.18, 7). Wanneer hy oud is sal hy nie sy eie besluite neem nie. Ander sal hom vasbind en na ‘n kruis toe lei waar hy sy hande sal uitstrek (v.18). Volgens oorlewering het Petrus só gesterf het:
Toe Nero vir Petrus wou doodmaak, het hy uit Rome gevlug. Jesus het langs die pad aan hom verskyn. Petrus het gevra: ‘Waarheen gaan U?’ Jesus het gesê: ‘Ek gaan om weer gekruisig te word.’ Petrus het teruggedraai en is onderstebo gekruisig. Hy het gesê dat hy nie waardig was om gekruisig te word soos sy Here nie. So het Petrus die Here in sy dood verheerlik (v.19).
Dit lyk of Petrus in v.3 die bediening wou los en weer sy vissersbesigheid wou opneem. Nou het Jesus vir hom gesê om die kudde te versorg; om Hom te volg (v.15-17, 19). ‘Volg my’ (v.19) impliseer dat Petrus soos Jesus aan ‘n kruis sou sterf (vgl. Lukas 9:23). Die feit dat Petrus bereid was om vir Jesus te sterf, het bewys dat hy Hom liefhet.
Wees lief vir Jesus in lewe en dood. In Suid-Afrika sal jy waarskynlik nie jou lewe gee of ‘ten bloede toe weerstand bied nie’ (Hebreërs 12:4). Maar dit mag kom. Jy moet bereid wees om vir Jesus te sterf. Is jy bang? Jy hoef nie bang te wees as jy Hom in jou lewe liefgehad het, vir genade gevra het, en nederig is nie. Jy sal nie alleen deur die dal van doodskaduwee gaan nie – Hy is met jou (Psalm 23:4). As jy vir sy Naam ly sal sy Gees op jou rus en jou help (1 Petrus 4:14). Onthou sy kruisdood en liefde vir jou. Dit sal jou help om Hom tot die einde toe lief te hê: “Ons het Hom lief, omdat Hy ons eerste liefgehad het.” (1 Johannes 4:19).
Begeer jy om vir die Here te sterf? Wees versigtig. Dis moontlik om jou lewe te gee sonder dat jy Hom liefhet (1 Korintiërs 13:3). Roem jy dat jy nie die Here sal verloën nie? Onthou vir Petrus. Sal jy jou lewe vir Hom gee as jy nie eers die evangelie met ander kan deel, of opstaan vir wat reg is nie? Hoe sal jy jou lewe gee as jy nie eers bereid is om jou tyd en geld te gee nie; as jy nie eers getrou is aan sy kudde nie? Jy sing I surrender all, maar is jy regtig bereid om alles op te gee en Hom te volg (Lukas 14:33)? Ware liefde is om Hom tot die einde toe lief te hê.
Lank gelede was daar ‘n prinses wat in ‘n draak se kasteel toegesluit was. Na baie jare het ‘n dapper en aantreklike prins op sy wit perd gekom, die draak doodgemaak, die prinses gered. Hy het haar gesoen, ‘and they lived happily ever after’. Hierdie verdraaide beeld van liefde kry jy net in feëverhale. In die regte wêreld word liefde bewys deur ‘n voortdurende begeerte om iemand anders te behaag en sy of haar belange bo jou eie te plaas; deur ‘n gewilligheid om op te offer vir ander. So moet jou liefde vir Jesus wees.
 Die Griekse woord vir kennis (oida) is ‘n perfektum.
 As Petrus sê dat Jesus alles weet gebruik hy die woord ginosko wat spreek van ‘n intieme kennis. Die woord is in ‘n voortdurende tydsvorm.
 Amen beteken ‘laat dit so wees’.
 John Foxe, Foxe’s Book of Martyrs, pp.12-13